Кöч тöлысь 1 лун кежлö республикаса куим муниципалитетын планируйтöны пыртны уджö выль школаяс

«Велöдчан объектъяс стрöитöм да ас кадö уджавны восьтöм пыр сулалö контроль улын», – пасйис Коми Республикаса архитектура, стрöитчöм да коммунальнöй овмöсса министр Николай Смышляев.

Н.Смышляевлöн тшöктöм серти, Коми Республикаса архитектура, стрöитчöм да коммунальнöй овмöсса министрöс вежысь Николай Сорока прöверитiс, дась-ö воссьыны Кöрткерöс районса Важкуа сиктын 40 места вылö ичöт школа-челядьöс видзанiн. Школасö босьтчисны стрöитны 2010 воын «Коми Республикаын социальнöй учреждениеяс пöжарысь видзöм (2009–2013 вояс)» торъя мога республиканскöй уджтас серти республиканскöй сьöмкудйысь субсидияяс тшöт весьтö, меставывса сьöмкудйысь софинансируйтан да сьöмкудйысь öтдор кыскöм сьöм тшöт весьтö.

Школаса зданиеыс öти судтаа, каркас сяма ортсы стенъясыс Сыктывкарса промкомбинатын вöчöм пу панельясысь. Талун объект вылын уджъяссö помалöма, школа воссяс кöч тöлысь 1 лунö. Тайö лунö сiдзжö планируйтöны восьтны Кулöмдiн районса Ягкöдж посёлокын 49 места вылö школа, кодöс стрöитiсны Коми Республикаын Кага во нуöдöм кузя мероприятиеяс план серти. «Кулöмдiн» МР администрация кырымалiс Ягкöдж сикт кодь посёлокын школа стрöитöм вылö муниципальнöй контракт 2010 вося öшым тöлысьын помöдз вайöдöм вылö. Талун вылö объект стрöитöм кузя уджъяссö помалöма, вайöны оборудование, пызан-улöс, мутасысь петкöдöны стрöитан техника. Школа дасьтысьö выль велöдчан во кежлö.

Дась примитны велöдчысьясöс Нöвикбöж грездын 65 места вылö ичöт школа-челядьöс видзанiн. Öнi сэнi сувтöдöны техническöй оборудование да мичмöдöны мутас. «Усинск» КК МЮ администрациялöн юöртöм серти, Нöвикбöж грездын школа воссяс кöч тöлысь 1 лунö.

Таысь кындзи, Коми Республикалы 90 во тырöмкöд йитöдын во помöдзыс воссясны Сыктывдiн районса Сёська сиктын 115 места вылö шöр школа да Нювчим сикт кодь посёлокын ичöт школа-челядьöс видзанiн, Удора районын Мозындор сикт кодь посёлокын 50 места вылö ичöт школа-челядьöс видзанiн, Емдiн район Кöжмудор сиктын 165 велöдчысь вылö шöр школа.